《东林小隐卷为沈处士题 其一》
明代·童轩

小隐东林地，身闲岁月忘。曲池山倒影，虚阁水生凉。

雨润琴丝慢，风薰药臼香。隐君清趣好，无梦到岩廊。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。